คณะกรรมการกาชาดระหว่างประเทศ

| --- | --- |
Comité international de la Croix-Rouge (ฝรั่งเศส)

ก่อตั้ง: 9 กุมภาพันธ์ 1863; 161 ปีก่อน (1863-02-09)
ประเภท: องค์การนอกภาครัฐระหว่างประเทศ
วัตถุประสงค์: คุ้มครองผู้เสียหายจากความขัดแย้งและให้ความช่วยเหลือ
สํานักงานใหญ่: เจนีวา สวิตเซอร์แลนด์
พิกัด: 46°13′39″N 6°08′14″E﻿ / ﻿46.2274°N 6.1373°E﻿ / 46.2274; 6.1373
ภูมิภาคที่รับผิดชอบ : ทั่วโลก
สาขาวิชา: มนุษยธรรมนิยม
ประธาน: ปีเตอร์ เมาเรอร์
รองประธาน: ฌีล การ์บอนีเย
ผู้อำนวยการ: รอแบร์ มาร์ดีนี
งบประมาณ  : 1576.7 ล้านฟรังก์สวิส (2016) 203.7 ล้านฟรังก์สวิสสำหรับสำนักงานใหญ่ 1462.0 ล้านฟรังก์สวิสสำหรับศูนย์ประสานงาน
พนักงาน  : 15,448 คน (จำนวนพนักงานองค์การโดยเฉลี่ยในปี 2016)
รางวัล: รางวัลโนเบลสาขาสันติภาพ (1917, 1944, 1963)
เว็บไซต์: www.icrc.org
ธงกาชาด
อ็องรี ดูว์น็อง (ค.ศ. 1828–1919)
คณะกรรมการกาชาดระหว่างประเทศ (อังกฤษ: International Committee of the Red Cross, ICRC; ฝรั่งเศส: Comité international de la Croix-Rouge, CICR) เป็นองค์กรมนุษยธรรมระหว่างประเทศ ซึ่งก่อตั้งขึ้นในประเทศสวิตเซอร์แลนด์เมื่อปี พ.ศ. 2406 โดยการนำของอ็องรี ดูว์น็อง มีสำนักงานที่นครเจนีวา ประเทศสวิตเซอร์แลนด์ ประเทศสมาชิกยอมรับให้เป็นองค์กรอิสระ ตามกฎหมายมนุษยธรรมระหว่างประเทศ (International humanitarian law) แห่งอนุสัญญาเจนีวา (Geneva Conventions) ซึ่งถือเป็นกฎหมายนานาชาติตามธรรมเนียม มีภารกิจทั่วโลกในการให้ความช่วยเหลือผู้ที่ได้รับผลกระทบจากการสู้รบและสถานการณ์ความรุนแรงอื่น ๆ ซึ่งรวมถึงผู้ที่ได้รับบาดเจ็บจากสงคราม ผู้ลี้ภัย เชลยสงคราม และพลเรือนที่ได้รับผลกระทบ
การจัดตั้งสำนักงานของคณะกรรมการฯ นั้นขึ้นอยู่กับระดับของการสู้รบและสถานการณ์ความรุนแรงในพื้นที่นั้น ๆ 
ปัจจุบันคณะกรรมการฯ มีเจ้าหน้าที่ 11,000 คนปฏิบัติงานอยู่ในสำนักงานมากกว่า 80 ประเทศทั่วโลก
สำนักงานใหญ่ของคณะกรรมการฯ ตั้งอยู่ที่นครเจนีวา ประเทศสวิตเซอร์แลนด์ โดยมีสำนักงานภูมิภาคกรุงเทพฯ ทำงานครอบคลุมประเทศไทย กัมพูชา ลาว และเวียดนาม
คนไทยจำนวนมากมักเข้าใจผิดว่าคณะกรรมการกาชาดระหว่างประเทศเป็นองค์กรเดียวกับสภากาชาดไทย และนิยมเรียกผิดว่าสภากาชาดสากล แต่คณะกรรมการกาชาดระหว่างประเทศ เป็นส่วนหนึ่งของกลุ่มองค์กรกาชาดและเสี้ยววงเดือนแดง (Movement of the Red Cross) เช่นเดียวกับสหพันธ์สภากาชาดและสภาเสี้ยววงเดือนแดงระหว่างประเทศ (International Federation of Red Cross and Red Crescent Societies) และ สภากาชาดและสภาเสี้ยววงเดือนแดง (National Societies) ของแต่ละประเทศ
ด้วยหลักการกาชาดและเสี้ยววงเดือนแดงที่เน้นการปฏิบัติงานอย่างเป็นอิสระ เป็นกลาง และไม่เลือกปฏิบัติ ทำให้เราสามารถปฏิบัติภารกิจในการช่วยเหลือและปกป้องชีวิตและศักดิ์ศรีของเหยื่อจากการสู้รบและสถานการณ์ความรุนแรงเหล่านั้นได้ โดยการติดต่อพูดคุยกับคู่กรณีและกองกำลังทุกฝ่าย รวมถึงกลุ่มติดอาวุธ เรื่องการให้ความเคารพต่อกฎหมายมนุษยธรรมระหว่างประเทศและกฎข้อบังคับขั้นพื้นฐานต่าง ๆ ในการปกป้องบุคคลที่อยู่ในสถานการณ์ความรุนแรง
คณะกรรมการกาชาดระหว่างประเทศ เป็นองค์กรที่เก่าแก่ที่สุดและทรงเกียรติในขบวนการกาชาด และเป็นหนึ่งในการบริหารองค์กรที่ขยายตัวมากที่สุด โดยได้รับรางวัลโนเบลสาขาสันติภาพถึง 3 ครั้งคือเมื่อ พ.ศ. 2460 พ.ศ. 2487 และ พ.ศ. 2506
ภารกิจของคณะกรรมการฯ
การพยายามทำให้พลเมืองผู้ไม่มีส่วนเกี่ยวข้องกับการสู้รบและเหตุการณ์ความรุนแรงได้รับการละเว้นและปกป้อง
เข้าเยี่ยมเชลยสงครามและผู้ต้องขังจากข้อหาความมั่นคง
ส่งข้อมูลข่าวสารให้สมาชิกในครอบครัวที่ต้องพลัดพรากเนื่องจากการสู้รบ
สืบหาผู้สูญหายอันเนื่องมาจากสงครามและความไม่สงบ
ให้ความช่วยเหลือเบื้องต้นทางด้านการแพทย์
จัดหาอาหาร น้ำสะอาด สาธารณูปโภคและที่พักพิงชั่วคราวแก่ผู้ประสบภัยจากสงคราม
เผยแพร่กฎหมายมนุษยธรรมระหว่างประเทศ
เฝ้าสังเกตการบังคับใช้เพื่อให้มีการปฏิบัติตามหลักกฎหมายมนุษยธรรมระหว่างประเทศ
ช่วยผลักดันการพัฒนาข้อกฎหมายและอนุสัญญาต่าง ๆ ให้ทันต่อเหตุการณ์ปัจจุบัน
ลดผลกระทบจากกับดักระเบิดและซากอาวุธอื่น ๆ ที่มีต่อผู้คน
ให้การสนับสนุนการทำงานของสภากาชาดและสภาเสี้ยววงเดือนแดงเพื่อเตรียมรับมือกับสถานการณ์การสู้รบและความรุนแรงอื่น ๆ